Я. Хамматовтың «Төньяҡ амурҙары» романында реаль тарихи шәхес Ҡасим Мырҙашев һүрәтләнә. Ҡасим Мырҙашыв халыҡ телендә Ҡаһым түрә 1779 йылда Стәрлетамаҡ районының Айыуса ауылында тыуған. Риүәйәттәр буйынса, ул Петербургтағы хәрби академияны тамамлаған, 22 йәшендә генә полковник дәрәжәһен алған. 1816 йылғы ревизия мәғлүмәттәрендә Ҡасим Мырҙашев ғәскәр башы итеп күрһәтелә. “Төньяҡ амурҙары” әҫәрендә 1812 йылғы Бөйөк Ватан һуғышы тураһында һүҙ бара. Башҡорт батырҙарының рус ғәскәрҙәре менән берлектә француздарға ҡаршы көрәш ваҡиғалары һүрәтләнгән. Ғәҙәти булмаған кейемдәге атҡа атланған, уҡ-һаҙаҡтар менән ҡоралланған башҡорттар осоп килгән кеүек күренгән. Көслөрәк ҡоралдары булыуға ҡарамаҫтан, француздарҙың, уларҙы күреп, ҡоттары оса һәм “Амурҙар” тип ҡаса башлайҙар. Әҫәрҙә башҡорт халҡы менән рус халҡы араһындағы дуҫлыҡты күрһәтеүгә ҙур урын бирелгән. Башҡорт халҡы 1812 йылдағы Ватан һуғышы осоронда, башҡа халыҡтар кеүек үк сикһеҙ ҡысым аҫтында йәшәй. Әммә ләкин ул ваҡытта дуҫлыҡҡа, хәрби антҡа тоғро ҡала. Бынан 450 йыл элек үк ул үҙ ирке менән Рәсәй составына инеп, үҙ яҙмышын рус халҡы яҙмышы менән бәйләне һәм уның менән бергә, иңгә-иң терәп, һәр ваҡытта Тыуған ил азатлығы өсөн көрәшә килде һәм әлеге көнгә тиклем шулай дауам итә.

 Башҡорт халҡы һәр ваҡыт ниндәй генә заманалар булмаһын үҙ батырҙарын бер ваҡытта ла иҫенән сығармай, быға асыҡ дәлил булып башҡорт халыҡ йырҙары тора. Ҡасим Мырҙашывты ла оло хөрмәтләп халыҡ йыр сығарған:

Ҡаһым түрә менгән һор(о) юрғаның, вай кем,

Маңлайында булыр урайы.

Ҡаһым түрә фарман биргән саҡта, вай кем,

Һул ҡулында булыр ҡурайы...

Халыҡ йырында Ҡаһым бик ныҡ кәүҙәле, еңелеүҙе белмәүсе батыр итеп һүрәтләнә.

Бирелгән өҙөктә Ҡаһымдың батшаға ҡарата уйҙары бирелә. Әлбиттә, үҙ халҡының рухлы улы булараҡ уны иң тәүҙә башҡорт халҡының артабанғы тормошо, яҙмышы, һуғыштан һуң нимә буласағы борсой. Был бик тәбиғи. “Ләкин батша үҙ һүҙендә торормо-юҡмы? Әгәр ҙә алдашһа, халыҡ тормошон еңеләйтеү сараһын күрмәһә, ни эшләргә кәрәклеген Ҡаһым хәҙер яҡшы белә”. Нәҡ ошо уйҙарҙың уның башында ҡайнауы ла уның үлеменә сәбәп була ла инде. Батша уға рәүмәтен белдереп, нимә менән бүләкләргә, тип һорай. Ҡаһым, ер-һыуҙарыбыҙҙы кире ҡайтарып, ирек бирһәгеҙ, тигәс, батшаның йөҙө үҙгәреп китә. “Ҡаһым түрә Салауат Юлаевҡа ҡарағанда ла ҡурҡынысыраҡ. Ул хәрби академияла тейешле белем алған, Ватан һуғышы ваҡытында стратегия һәм тактиканы практикала үҙләштергән, фельдмаршал Кутузов офицерҙары менән яҡындан аралаша, уларҙан күп нәмәне өйрәнергә тырыша. Белемле башҡорт егете ҡурҡыныслы, унан ҡотолоу мөһим”, - тип уйлай ул. Ҡаһым ағыуланып үлтерелә.

Ҡаһым түрә иҫән-аман үҙ халҡына әйләнеп ҡайтһа, башҡорт халҡына бик күп яҡшылыҡтар эшләр ине тип фаразлайһы ғына ҡала...